貧遊
作者：董嗣杲
朝代：宋

paragraphs: 厄貧作客嗟不辰，棲危更覺懐家頻。
接泥渡頭漫簇雲，飛雪成塊打倒人。
隔江黄梅山嶙峋，莫障疆場風沙塵。
巴河未放船出津，歲晚客子多苦辛。
伊誰急利行移新，茶引濡滯太不仁。
書生枉困千金身，嘔盡心力無由伸。
乾坤誤我此行役，徒然夢想南山宅。
廬阜要窮仙佛跡，須将姓字磨崖石。
春風春日春酒碧，脫却俗務勞雙屐。
携耡賸采白雲薇，只欲了此心願歸。